হরিয়ানা মডেলকে হাতিয়ার করেই এই রাজ্যে কম্পিউটার শিক্ষকেরা আন্দোলনে নামতে চলেছে - Najarbandi । Online Bengali News Portal, Read Latest Bengali News from Most Popular News Portal
Home / Unlabelled / হরিয়ানা মডেলকে হাতিয়ার করেই এই রাজ্যে কম্পিউটার শিক্ষকেরা আন্দোলনে নামতে চলেছে
হরিয়ানা মডেলকে হাতিয়ার করেই এই রাজ্যে কম্পিউটার শিক্ষকেরা আন্দোলনে নামতে চলেছে
নজরবন্দি ব্যুরো: রাজ্যে কম্পিউটার শিক্ষকেরা এবার কোমড়ে গামছা বেঁধে নিজেদের দাবি আদায়ের জন্য আন্দোলনে নামার প্রস্তুতি শুরু করে দিল। হরিয়ানা রাজ্যের কম্পিউটার শিক্ষকেরা টানা ১৫ দিন অনশন চালিয়ে নিজেদের দাবি আদায়ে সাফল্যের মুখ দেখে ফেলেছে। আর আন্দোলনের সেই রোল মডেলকে সামনে রেখে এবার আসরে নামতে চলেছে বাংলার কম্পিউটার শিক্ষকেরা। এই রাজ্যের কম্পিউটার শিক্ষকদের বক্তব্য,টানা ১৫ দিন অনশন চালিয়ে হরিয়ানার কম্পিউটার শিক্ষকেরা হরিয়ানা সরকারের কাছ থেকে স্থায়ীকরণের দাবি আদায় করে নিয়েছে। এবার আমরাও একই পথে হাঁটবো। এই রাজ্যে কম্পিউটার শিক্ষকদের সংগঠন পশ্চিমবঙ্গ আইটিসি স্কুল কোয়াডিনেটর ওয়েলফেয়ার অ্যাসোসিয়েশনের তরফে জানানো হয়েছে, 'রাজ্যে দীর্ঘদিন ধরেই বঞ্চনার শিকার বাংলার কম্পিউটার শিক্ষকরা৷
ঠিকাদারি সংস্থার দ্বারা নিয়োগ হওয়া কম্পিউটার শিক্ষকদের কম বেতন দিয়ে বেশি মাত্রায় কাজ করিয়ে নেওয়ার অভিযোগ তাদের৷ ঠিকাদার সংস্থা তুলে দিয়ে, সরাসরি সরকারি ভাবে নিয়োগের দাবি তুলছে রাজ্যের কম্পিউটার শিক্ষকেরা'৷ সংগঠনের পক্ষ থেকে,একই সঙ্গে বেতন বৃদ্ধির দাবি রাখা হয়েছে'৷ এই রাজ্যের কম্পিউটার শিক্ষকদের সংগঠন থেকে বলা হয়েছে,'এই বিষয়ে নিয়ে রাজ্যজুড়ে অবস্থান-বিক্ষোভ-ডেপুটেশন কর্মসূচি নেওয়া হলেও কাজের কাজ কিছুই হয়নি৷ বিকাশ ভবনে অভিযান করেও মেটেনি সমস্যা। কিন্তু দীর্ঘদিনের বঞ্চনার মেটাতে এবার হরিয়ানার কম্পিউটার শিক্ষকদের পথ অনুসরণ করতে চলেছেন বাংলার কম্পিউটার শিক্ষকদের একাংশ৷ সংগঠনের তরফ থেকে দাবি করা হয়েছে, হরিয়ানাতে টানা ১৫দিন অনশন করে হরিয়ানা সরকারকে বাধ্য করিয়েছে কম্পিউটার শিক্ষাকেরা নিজেদের দাবি মেনে নিতে৷ এবার তাঁরাও চাইছেন ঠিক একই ভাবে এবার অনশন বিক্ষোভে রাস্তায় নামতে৷
তবে বৃহস্পতিবার শিক্ষক দিবসে মুখ্যমন্ত্রী মমতা বন্দ্যোপাধ্যায়ের ঘোষণা শোনার পর এবং ১৩ সেপ্টেম্বর মুখ্যমন্ত্রীর সরকারি কর্মচারীদের সঙ্গে সরাসরি বৈঠকের পর কী সমাধান সূত্র পাওয়া যায়, তার উপরেই নির্ভর করছে কম্পিউটার শিক্ষকদের পরবর্তী কর্মসূচি৷ এই রাজ্যের কম্পিউটার শিক্ষক সংগঠনের সাফ কথা, পূর্ব নির্দ্ধারিত ওই দু’দিনের মধ্যে মুখ্যমন্ত্রী তরফ থেকে কোনও সদর্থক পদক্ষেপ না আসে তাহলে তারা হরিয়ানা কম্পিউটার শিক্ষকদের পথ অনুসরণ করে অনশন কর্মসূচি পথে নামবেন৷ প্রায় ১৫দিন ধরে লাগাতার অনশন চালিয়ে যাওয়ার পর কম্পিউটার শিক্ষকদের স্থায়ীকরণ ও সরাসরি নিয়োগের আশ্বাস দিয়েছেন হরিয়ানার মুখ্যমন্ত্রী৷ বেতন বৃদ্ধির দাবিও মেনে নিয়েছে হরিয়ানা রাজ্য সরকার। এবার তাই হরিয়ানার কম্পিউটার শিক্ষকদের আন্দোলনকে রোল মডেল করে নিজেদের দাবি আদায়ে পথে নামার প্রস্তুতিতে নেমে পড়তে চাইছে এই রাজ্যের কম্পিউটার শিক্ষকেরা।